Časť 3

Odôvodnenie

A. Všeobecná časť

Návrh opatrenia, ktorým sa mení a dopĺňa opatrenie Národnej banky Slovenska č. 5/2004 o uverejňovaní informácií bankami a pobočkami zahraničných bánk  a o spôsobe uverejňovania výročnej správy bánk a zahraničných bánk, ktoré podnikajú na území Slovenskej republiky vypracovala Národná banka Slovenska podľa § 37 ods. 9 a 10 zákona č. 483/2001 Z. z. o bankách a o zmene a doplnení niektorých zákonov v znení neskorších predpisov (ďalej len „zákon o bankách“).
V nadväznosti na zmeny pripravované v účtovnej oblasti s účinnosťou od 1.1.2006 (povinnosť pre banky postupovať v zmysle medzinárodných účtovných štandardov, ustanovenie osobitných vzorov bilancie aktív a pasív a výkazu ziskov a strát) a vzhľadom na nadväzujúcu pripravovanú novelu opatrenia NBS č. 13/2004 o zatrieďovaní majetku a záväzkov s účinnosťou taktiež od 1.1.2006 je potrebné vykonať isté úpravy v rozsahu uverejňovaných informácií. Toto je predmetom tejto novely opatrenia.
Predkladaný návrh opatrenia je v súlade s Ústavou Slovenskej republiky, so zákonom o bankách, s ostatnými zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná.
Prijatie navrhovaného opatrenia nebude mať dopad na štátny rozpočet, na rozpočet obcí a vyšších územných celkov a tiež nebude mať vplyv na zamestnanosť, na tvorbu pracovných miest a na životné prostredie.
Predmet úpravy v časti návrhu opatrenia nie je v práve Európskej únie upravený.

Doložka zlučiteľnosti návrhu opatrenia, ktorým sa mení opatrenie Národnej banky Slovenska č. 5/2004 o uverejňovaní informácií bankami a pobočkami zahraničných bánk  o spôsobe uverejňovania výročnej správy bánk a zahraničných bánk, ktoré podnikajú na území Slovenskej republiky s právom Európskych spoločenstiev a právom Európskej únie

1. Navrhovateľ opatrenia:
Národná banka Slovenska.

2. Názov návrhu opatrenia:

Návrh opatrenia, ktorým sa mení opatrenie Národnej banky Slovenska č. 5/2004 o uverejňovaní informácií bankami a pobočkami zahraničných bánk  o spôsobe uverejňovania výročnej správy bánk a zahraničných bánk, ktoré podnikajú na území Slovenskej republiky.

3. Záväzky Slovenskej republiky vo vzťahu k Európskym spoločenstvám a Európskej únii:
Opatrenie je rozpracovaním zákona č. 483/2001 Z. z. o bankách a o zmene a doplnení niektorých zákonov bánk a pobočiek zahraničných bánk v oblasti ocenenia pohľadávok a záväzkov, ktorý svojou problematikou patrí medzi prioritné oblasti aproximácie práva uvedené v čl. 70 Európskej dohody o pridružení.

4. Problematika návrhu opatrenia:
a)	nie je upravená v práve Európskej únie:

5. Stupeň zlučiteľnosti návrhu opatrenia s právom Európskych spoločenstiev a právom Európskej únie:
a) úplná

6. Gestor (spolupracujúci rezort):
Národná banka Slovenska.

7. Účasť expertov pri úprave návrhu opatrenia a ich stanovisko k zlučiteľnosti návrhu opatrenia s právom Európskych spoločenstiev a právom Európskej únie:
Na príprave návrhu opatrenia sa experti nezúčastnili.

B. Osobitná časť

K čl. I.

K bodu 1 (Poznámka pod čiarou k odkazu 2)

	Poznámka sa mení v nadväznosti na prijatie nového zákona.

K bodu 2 (§ 1 ods. 2)

	Vzhľadom na zrušenie opatrenie Ministerstva financií Slovenskej republiky z 10. decembra 2002 č. 21 832/2002-92, ktorým sa ustanovujú podrobnosti o usporiadaní, označovaní položiek individuálnej účtovnej závierky, obsahovom vymedzení týchto položiek a rozsahu údajov určených z účtovnej závierky na zverejnenie pre banky, pobočky zahraničných bánk ... je potrebné nahradiť informácie v rozsahu individuálnej účtovnej závierky s výnimkou poznámok ustanovené vzorom v tomto predpise, novým vzorom uvedeným v medzinárodnom účtovnom štandarde č. 30.

K bodu 3 a 4 (príloha č. 1)

	V nadväznosti na zrušenie všetkých tried pohľadávok (štandardné pohľadávky až stratové pohľadávky) a vzhľadom na ďalšie úpravy v opatrení NBS č. 13/2004 (zrušenie pojmu reštrukturalizované pohľadávky, zrušenie rozpisu zabezpečenia podľa druhu) je potrebné upraviť vzor prílohy č. 1 vypustením riadkov, ktoré obsahovali tieto informácie a úpravy vysvetlivky.

K čl. II.

Navrhuje sa, aby opatrenie nadobudlo účinnosť 1. januára 2006.